BA พีคสุดรอบ 6 เดือน รับข่าวเดินเข้าดัชนี FTSE SET Mid Cap มีผล 22 มิ.ย.58
BA พีคสุดรอบ 6 เดือน รับข่าวเดินเข้าดัชนี FTSE SET Mid Cap มีผล 22 มิ.ย.58 โดย ณ เวลา 10.42 น.อยู่ที่ 22.30 บาท บวก 0.50 หรือ 2.29% มูลค่าการซื้อขาย 142.34 ล้านบาท
12 มิ.ย. 2558

ผู้สื่อข่าวรายงานว่า ราคาหุ้น บริษัท การบินกรุงเทพ จำกัด (มหาชน) หรือ BA ณ เวลา 10.42 น.อยู่ที่ 22.30 บาท บวก 0.50 หรือ 2.29% มูลค่าการซื้อขาย 142.34 ล้านบาท

และระหว่างวันราคาหุ้นมีการปรับตัวขึ้นแตะระดับสูงสุดที่ 22.40 บาท ทดสอบไฮเดิมรอบ 6 เดือน อย่างไรก็ดีจากกราฟจะเห็นว่าราคาหุ้นมีการปรับตัวขึ้นเรื่อยๆ จากระดับต่ำสุดที่ 19.30 บาทเมื่อวันที่ 8 พ.ค.ที่ผ่านมาและมีการปรับตัวขึ้นต่อเนื่อง
โดยราคาหุ้นที่มีการปรับตัวขึ้นคาดว่ารับข่าวดีจากประเด็น BA ได้รับคัดเลือกจากตลาดหลักทรัพย์แห่งประเทศไทย ให้เข้าคำนวณในดัชนี FTSE SET Mid Cap ซึ่งจะมีผลตั้งแต่วันที่ 22 มิถุนายน 2558 เป็นต้นไป
ตลาดหลักทรัพย์แห่งประเทศไทย และฟุตซี่ รัสเซล (FTSE Russell) ซึ่งเป็นผู้จัดทำดัชนี FTSE และดัชนี  Russell ประกาศผลการทบทวนรายชื่อหลักทรัพย์ชุดใหม่ที่ใช้ในการคำนวณ FTSE SET Index Series สำหรับรอบครึ่งหลังของปี 2558 โดยมี บมจ.การบินกรุงเทพ (BA) เป็นหลักทรัพย์ใหม่ที่เข้าร่วมคำนวณในดัชนี FTSE SET Mid Cap ส่งผลให้หุ้นของ BA จะอยู่ในสายตาของนักลงทุนทั่วโลกและมีสภาพคล่องสำหรับการซื้อขายมากขึ้น 